
ЕВРАЗИЯ ЭКОНОМИКАЛЫК КОМИССИЯСЫ
КЕҢЕШ

ЧЕЧИМ

	2022-жылдын «10» июну
	        № 90
	               Нур-Султан шаары



Бажы бирлигинин «Төмөнкү вольттук жабдуулардын коопсуздугу жөнүндө» техникалык регламентине (ББ ТР 004/2011) өзгөртүүлөрдү киргизүү жөнүндө

2014-жылдын 29-майындагы Евразия экономикалык бирлиги жөнүндө келишимдин 52-беренесине жана, Жогорку Евразия экономикалык кеңешинин 2014-жылдын 23-декабрындагы № 98 чечими менен бекитилген Евразия экономикалык комиссиясынын Иш регламентине № 1 тиркеменин 29-пунктуна ылайык, Евразия экономикалык комиссиясынын Кеңеши чечти:
1. Бажы бирлигинин Комиссиясынын 2011-жылдын 16-августундагы № 768 чечими менен кабыл алынган, Бажы бирлигинин «Төмөнкү вольттук жабдуулардын коопсуздугу жөнүндө» техникалык регламентине (ББ ТР 004/2011) тиркемеге ылайык өзгөртүүлөр киргизилсин.
2. Ушул Чечим расмий жарыяланган датадан тартып 180 календардык күн өткөндөн кийин күчүнө кирет.

Евразия экономикалык комиссиясынын Кеңешинин мүчөлөрү:

	Армения Республикасынан
	Беларусь Республикасынан
	Казакстан Республикасынан
	Кыргыз Республикасынан
	Россия Федерациясынан

	
	
	
	
	

	М. Григорян
	И. Петришенко
	Б. Султанов
	А. Кожошев
	А. Оверчук



ТИРКЕМЕ
Евразия экономикалык комиссиясынын Кеңешинин 2022-жылдын 10-июнундагы № 90 чечимине

Бажы бирлигинин «Төмөнкү вольттук жабдуулардын коопсуздугу жөнүндө» техникалык регламентине (ББ ТР 004/2011) киргизилүүчү ӨЗГӨРТҮҮЛӨР 

1. Текст боюнча тиешелүү жөндөмөдөгү «Бажы бирлигинин ушул техникалык регламенти» деген сөздөр тийиштүү жөндөмөдө «ушул техникалык регламент» деген сөздөр менен алмаштырылсын, тиешелүү жөндөмөдөгү «Бажы бирлигинин бирдиктүү бажы аймагы» деген сөздөр тийиштүү жөндөмөдө «Бирликтин бажы аймагы» деген сөздөр менен алмаштырылсын, тиешелүү жөндөмөдөгү «Бажы бирлигинин мүчө мамлекеттеринин базарында продукцияны жүгүртүүнүн бирдиктүү белгиси» деген сөздөр тийиштүү жөндөмөдө «Бирликтин базарында продукцияны жүгүртүүнүн бирдиктүү белгиси» деген сөздөр менен алмаштырылсын.
2. Сөз башындагы 2 жана 3-пункттар төмөнкүдөй редакцияда баяндалсын:
«2. Ушул техникалык регламент Евразия экономикалык бирлигинин (мындан ары – Бирлик) бажы аймагында төмөнкү вольттук жабдууларга карата колдонуу жана аткаруу үчүн милдеттүү болгон бирдиктүү талаптарды орнотуу, ошондой эле Бирликтин бажы аймагында жүгүртүүгө чыгарылган, төмөнкү вольттук жабдуунун эркин жылып жүрүүсүн камсыздоо максатында иштелип чыккан. 
3. Эгерде төмөнкү вольттогу жабдууга карата, ага болгон талаптарды бекиткен, Бирликтин (Бажы бирлигинин) башка техникалык регламенттери кабыл алынса, анда мындай жабдуу, иштеши ага карата жайылган, Бирликтин (Бажы бирлигинин) бардык техникалык регламенттеринин талаптарына шайкеш келиши керек.».
3. 1-берененин 2-пункту төмөнкүдөй редакцияда баяндалсын:
«2. Ушул техникалык регламент төмөнкүлөргө жайылбайт:
а) төмөнкү вольттук жабдуулар:
жайыттык кашаалардын орнотмолорун башкарган;
аба, суу, жер жана жер астындагы транспорттун унаа каражаттарын пайдалануу үчүн атайын арналган;
атомдук энергияны пайдалануу тармагындагы коопсуздукту камсыздоо үчүн атайын арналган;
мурда колдонуудагы (эксплуатациядагы);
Бажы бирлигинин «Машиналардын жана жабдуулардын коопсуздугу жөнүндө» (ББ ТР 010/2011), «Лифттердин коопсуздугу» (ББ ТР 011/2011) жана «Жарылууга кооптуу чөйрөлөрдө иштөө үчүн жабдуулардын коопсуздугу жөнүндө» (ББ ТР 012/2011) техникалык регламенттеринин талаптарына шайкештикти сертификаттоого жаткан жана колдонуу тармагына кирген, кабель, зым, боолордон сырткары;
юридикалык жактар жана жеке ишкерлер катары катталган жеке жактар тарабынан жасалчу, Бирликтин бажы аймагында жүгүртүү, кайтарымсыз негизде өткөрүп берүү, кайырмага, жалдоого же ижарага берүү үчүн арналбаган;
б) медициналык буюмдар;
в) коргоонун жана коопсуздуктун кызыкчылыктарын камсыздоо үчүн коргоо продукциясы, анын ичинде мамлекеттик коргоо тапшырыгы боюнча жеткирилип жатканы;
г) төмөнкү вольттогу жабдуунун курамдык бөлүктөрү (түйүндөр, топтоочулар жана компоненттер), келишимдик негизде ушул төмөнкү вольттогу жабдуунун жасоочу тарабынан жеткирилген, ушул курамдык бөлүктөр, алар арналган, төмөнкү вольттук жабдууга орнотулгандан башкача керектөөчүгө (колдонуучуга) жеткиликтүү болбойт деген шартта;
д) төмөнкү вольттогу жабдуунун курамдык бөлүктөрү (түйүндөр, топтоочулар жана компоненттер), алардын коопсуздугу жарым-жартылай же толугу менен ушул курамдык бөлүктөр башка электр жабдууга кандай орнотулганы менен аныкталат, жана ушул жабдуунун курамынан башкача бааланбайт (сыналбайт) (мисалы, бириктиргичтер, оролгон сымдар, басуу платалары, микроөчүргүчтөр, реле, интегралдык схемалар, дискреттик жарым өткөрүүчү аспаптар, конденсаторлор, индуктивдүүлүк түрмөктөрү, резисторлор, фильтрлер жана басуу платаларында монтаждоо үчүн башка компоненттер же башка ыкма менен корпустардын же коргоо алкактарынын ичинде).».
4. 2-беренеде:
1) үчүнчү абзац төмөнкүдөй редакцияда баяндалсын:
«импорттоочу – мүчө мамлекеттин мыйзамында бекитилген тартипте анын аймагында катталган юридикалык жак же жеке ишкер катары катталган жеке жак, алар чет элдик даярдоочу (сатуучу) менен продукцияны өткөрүп берүүгө тышкы соода келишимин түзүшкөн, ушул продукцияны Бирликтин бажы аймагында жүгүртүүгө чыгарууну жана (же) аны сатууну жүзөгө ашырат жана продукциянын техникалык регламенттердин талаптарына шайкештигине жоопкерчилик тартат;»;
2) үчүнчү абзацтан кийин төмөнкүдөй мазмундагы абзацтар менен толукталсын:
«төмөнкү вольттук жабдуу – электр жабдуусу, анда бардык кириштеринде жана чыгыштарында номиналдык чыңалуу (учкун разрядынын импульстук чыңалуусунан тышкары) алмашма токтун 1000 В жана туруктуу токтун 1500 В көрсөткүчтөрүнөн ашпайт;
мурда колдонуудагы (эксплуатациядагы) төмөнкү вольттук жабдуу – эксплуатациялоонун бир же бир нече белгилери менен болгон төмөнкү вольттук жабдуу (кирдөө, сыртынан жана ичинен чаң басуу, экстремалдуу температуралардын, суюктуктардын же күндүн нурларынын таасиринин издери, коррозия, патина, сүрүлгөн, чийилген, кабырылган жерлери же башка жаракалар, бузулган же өзгөртүлгөн сатуу алдындагы тескөөлөр жана программалар, оңдолгон же алмаштырылган түйүндөр, деталдар жана компоненттер, пломбалардын, стопорлордун, басаңдатуулардын, коргоо кыртыштарынын, алкактардын, футлярлардын жана эксплуатациялоодо алынып салынган башка элементтердин жоктугу), ал керектөөчү (колдонуучу) тарабынан өз багытында колдонулган, бул тууралуу документалдык тастыктама бар;»;
3) төртүнчү абзац төмөнкүдөй редакцияда баяндалсын:
«электр жабдуунун номиналдык чыңалуусу – аталган жабдууда жана ага болгон эксплуатациялоо документтеринде жасоочу тарабынан көрсөтүлгөн, электр жабдуусунун кириш жана (же) чыгыш чыңалуусу (чыңалуулардын диапазону);»;
4) бешинчи абзацтан кийин төмөнкүдөй мазмундагы абзац менен толукталсын:
«төмөнкү вольттогу жабдуунун партиясы – ошол эле бир өндүрүштүк шарттарда убакыттын белгиленген аралыгында өндүрүлгөн жана бир товарды коштоочу документ менен коштолгон, бир аталыштагы жана (же) белгилөөдөгү төмөнкү вольттук жабдуунун бирдиктеринин жыйындысы;»;
5) сегизинчи абзацтан кийин төмөнкүдөй мазмундагы абзац менен толукталсын:
«тиричилик багытындагы электр жабдуусу – өндүрүштүк, соода-сатык же башка коммерциялык ишмердүүлүк менен байланышпаган максаттарда керектөөчү (колдонуучу) тарабынан колдонуу үчүн арналган электр жабдуу, ага болгон эксплуатациялык документтерде тиричиликте колдонууга тыюу салынбайт.».
5. 3-берененин 1-пунктунун тексти боюнча «Бажы бирлигинин, ЕврАзЭС» деген сөздөр «Бирликтин (Бажы бирлигинин)» деген сөздөр менен алмаштырылсын.
6. 4-беренеде:
1) экинчи абзац төмөнкүдөй редакцияда баяндалсын:
«электр тогунан жабыр тартуудан коргоонун зарыл болгон деңгээли;»;
2) төртүнчү абзацта «айланган» деген сөз «жылып жүргөн» деген сөздөр менен алмаштырылсын.
7. 5-беренеде:
1) 1-пунктта:
биринчи абзацта «(түрү, маркасы, модели)», «жана ага тиркелген эксплуатациялык документтерде көрсөтүлгөн» деген сөздөр жоюлсун;
экинчи абзацта «(түрү, маркасы, модели)» деген сөздөр жоюлсун;
2) 2-пункттун экинчи сүйлөмүндө «(түрү, маркасы, модели (бар болсо))» деген сөздөр жоюлсун;
3) 4-пункттун алтынчы абзацында «– аларга болгон талаптарды орнотуу» деген сөздөр жоюлсун;
4) 5-пункт төмөнкүдөй редакцияда баяндалсын:
«5. Эксплуатациялык документтер орус тилинде даярдалат жана Бирликке мүчө мамлекеттин мыйзамында тиешелүү талаптар бар болсо, продукция аймагында сатылып жаткан Бирликтин мүчө мамлекетинин мамлекеттик тилинде (мамлекеттик тилдеринде) жасалат. Эксплуатациялык документтердеги тамгалык товардык белгилер, менчик аттар, калктуу конуштардын аталыштары жана башка аталыштар жана реквизиттер башка тилдерде келтирилиши мүмкүн. Өлчөө бирдиктери алардын эл аралык белгиленишин пайдалануу менен келтирилиши мүмкүн.
Ушул берененин 4-пунктунда келтирилген тиричилик багытындагы төмөнкү вольттук жабдуу жөнүндө маалыматтар кагаз бетинде көрсөтүлүшү керек. Тиричилик багытындагы төмөнкү вольттук жабдууга электрондук ташып жүрүүчүлөрдөгү эксплуатациялык документтердин топтому тиркелиши ыктымал.
Тиричилик эмес багытындагы төмөнкү вольттук жабдуунун топтомуна кирген эксплуатациялык документтер бир гана электрондук ташып жүрүүчүлөрдө аткарылышы мүмкүн.
Эгерде ушул берененин 4-пунктунда каралган маалыматтардын көлөмү уруксат берсе, анда эксплуатациялык документтерди түзбөй коюуга жол берилет, ал эми маалыматтар жабдуунун өзүндө же анын таңгагында көрсөтүлөт.».
8. 6-беренеде:
1) 1-пунктагы «Аларды колдонуунун жыйынтыгында ыктыярдуу негизде Бажы бирлигинин техникалык регламентинин талаптарын сактоо камсыздалган, Стандарттардын тизмеги» деген сөздөр «эл аралык жана аймактык (мамлекеттер аралык) стандарттардын, ал эми алар жок болгон учурда – улуттук (мамлекеттик) стандарттардын тизмеги, аларды колдонуунун жыйынтыгында ыктыярдуу негизде ушул техникалык регламенттин талаптарын сактоо камсыздалат» деген сөздөр менен алмаштырылсын;
2) 2-пунктта «Изилдөөлөрдүн (сыноолордун) жана өлчөөлөрдүн эрежелерин жана методдорун, анын ичинде Бажы бирлигинин техникалык регламентинин талаптарын колдонуу жана аткаруу үчүн жана продукциянын шайкештигине баалоо (тастыктоо) жүргүзүү үчүн зарыл болгон үлгүлөрдү тандоо эрежелерин камтыган, Стандарттардын тизмеги» деген сөздөр «эл аралык жана аймактык (мамлекеттер аралык) стандарттардын, ал эми алар жок болгон учурда – улуттук (мамлекеттик) стандарттардын тизмеги, алар изилдөөлөрдүн (сыноолордун) жана өлчөөлөрдүн эрежелерин жана методдорун, анын ичинде ушул техникалык регламенттин талаптарын колдонуу жана аткаруу үчүн жана техникалык жөнгө салуу объекттеринин шайкештигине баалоо жүргүзүү үчүн зарыл болгон үлгүлөрдү тандоо эрежелерин камтыйт» деген сөздөр менен алмаштырылсын.
9. 7-беренеде:
1) 4-пункттун биринчи жана экинчи абзацтарында жана 6-пункттун 6.2-пунктчасынын биринчи абзацында «Бажы бирлигинин Сертификаттоо боюнча органдарынын жана сыноо лабораторияларынын (борборлорунун) бирдиктүү реестри» деген сөздөр «Бирликтин Шайкештикти баалоо боюнча органдарынын бирдиктүү реестри» деген сөздөр менен алмаштырылсын;
2) 9-пункттун биринчи абзацындагы биринчи сүйлөмдө «Бажы бирлигинин мыйзамдары менен» деген сөздөр «Бирликтин укугуна кирген акттар менен» деген сөздөр менен алмаштырылсын;
3) 11-пунктта «Бажы бирлигинин мүчө мамлекеттери» деген сөздөр «Бирликке мүчө мамлекеттер» деген сөздөр менен алмаштырылсын.
10. 8-берененин 5-пунктунда «Бажы бирлигинин, ЕврАзЭС» деген сөздөр «Бирликтин (Бажы бирлигинин)» деген сөздөр менен алмаштырылсын.
11. 9-берене күчүн жоготкон деп таанылсын.
12. Көрсөтүлгөн техникалык регламентке тиркемеде: 
1) 1-пункт төмөнкүдөй мазмундагы абзацтар менен толукталсын:
«тиричилик электр жабдуусун башкаруунун автоматтык шаймандары;
пульттар жана башкаруу панелдери, контроллерлор.»;
2) 2 – 4-пункттар төмөнкүдөй редакцияда баяндалсын:
«2. Персоналдуу электрондук эсептегич машиналар (персоналдуу компьютерлер):
персоналдуу электрондук эсептегич машиналар, анын ичинде системалык блоктор;
кассалык аппараттар, анын ичинде эсептегич машиналар менен биргеликте иштегендер.
3. Персоналдуу электрондук эсептегич машиналарга кошулган, тиричилик жана кеңсе багытындагы төмөнкү вольттук жабдуулар:
сканерлер, принтерлер жана көчүрмө аппараттары (көп функционалдуу шаймандарды кошо алганда);
мониторлор;
үзгүлтүксүз ток берүү булактары;
активдүү акустикалык тутумдар;
мультимедиалык проекторлор.
4. Электрдик жылыган инструмент.»;
3) 7-пункт «, оңой эриген сактагычтар, бөлүштүрүүчү шаймандар, которуучулар, контакторлор, ишке киргизүүчүлөр» деген сөздөр менен толукталсын;
4) 8 жана 9-пункттар жоюлсун.

_____________


